ആധുനിക മത്സ്യമാര്ക്കറ്റ് നാടിന് സമര്പ്പിച്ചു ചവറ : പന്മന പറമ്ബിമുക്ക് ജംഗ്ഷനില് പണിപൂര്ത്തീകരിച്ച ആധുനിക മത്സ്യമാര്ക്കറ്റ് ഡോ. സുജിത്ത് വിജയന്പിള്ള എംഎല്എ നാടിന് സമര്പ്പിച്ചു. സര്ക്കാര് നിര്ദ്ദേശിച്ച മുഴുവന് നിബന്ധനകളും പാലിച്ച് പ്രവര്ത്തനം ആരംഭിച്ച മാര്ക്കറ്റ് വ്യാപാരികള്ക്കും നാട്ടുകാര്ക്കും ഏറെ ഗുണകരമാണെന്ന് എം എല്എ പറഞ്ഞു. പന്മന തേവലക്കര പഞ്ചായത്തുകളിലെ നൂറുക്കണക്കിന് ആളുകള് ദിവസേനെ ആശ്രയിച്ചുകൊണ്ടിരിക്കുന്ന പറമ്ബിമുക്കിലെ മാര്ക്കറ്റ് നേരത്തെ സ്വകാര്യപുരയിടത്തിനോട് ചേര്ന്ന് റോഡിന്റെ വശങ്ങളിലായിട്ടാണ് പ്രവര്ത്തിച്ചുവന്നത്. ഗതാഗതക്കുരുക്കും മാലിന്യപ്രശ്നങ്ങളും മൂലം നിരന്തരം എതിര്പ്പ് നേരിടേണ്ടിവന്നതിനാല് മത്സ്യത്തൊഴിലാളികളും പ്രതിസന്ധിയിലായപ്പോഴാണ് ഗ്രാമപഞ്ചായത്ത് മുന് അംഗം കൂടിയായ ഷംലാ സിയാദ് പറമ്ബിമുക്ക് ജംഗ്ഷനില് വസ്തുവാങ്ങി മാര്ക്കറ്റ് സ്ഥാപിക്കാന് തയാറായി മുന്നോട്ട് വന്നത്. വലിയ മേല്ക്കൂരയോട് കൂടിയ ഷെഡ് നിര്മിച്ച് തറയില് ടൈല്പാകി മാലിന്യം ഒഴുകിപ്പോകുന്നതിനു പ്രത്യേക ടാങ്കും കുടിവെള്ള സംവിധാനങ്ങളും വ്യാപാരികള്ക്ക് പ്രത്യേക ഇരിപ്പിടവും ബാത്ത്റൂം ഉള്പ്പെടെ നിര്മിക്കുകയായിരുന്നു. വിശാലമായ സൗകര്യങ്ങളോടുകൂടി നിര്മിച്ച മാര്ക്കറ്റ് പ്രവര്ത്തനം തുടങ്ങിയതിനാല് ചന്ത സമയത്ത് ഉണ്ടാകുന്ന ഗതാഗതക്കുരുക്കിനും മാലിന്യപ്രശ്നങ്ങള്ക്കും പരിഹാരമാകുന്നതിനൊപ്പം പഞ്ചായത്തിന് നല്ലൊരുതുക നികുതിയിനത്തിലും മറ്റും വരുമാനം ലഭിക്കും. ആരോഗ്യവകുപ്പ് ഉള്പ്പടെയുള്ള വിവിധ വകുപ്പുകള് നിര്ദ്ദേശിച്ച എല്ലാ മാനദണ്ഡങ്ങളും പാലിച്ച് നിര്മാണം പൂര്ത്തീകരിച്ചതോടെ മാര്ക്കറ്റ് എംഎല്എയും മറ്റ് ജനപ്രതിനിധികളും ചേര്ന്ന് നാടിന് സമര്പ്പിക്കുകയായിരുന്നു. പന്മന ഗ്രാമ പഞ്ചായത്ത് പ്രസിഡന്റ് എം. ഷെമി, ജില്ലാപഞ്ചായത്തംഗം എസ്. സോമന്, ഗ്രാമപഞ്ചായത്ത് വൈസ് പ്രസിഡന്റ് മാമൂലയില് സേതുകുട്ടന്, പന്മനസര്വീസ് സഹകരണ ബാങ്ക് പ്രസിഡന്റ് ഇ. യൂസഫ്കുഞ്ഞ്, ബ്ലോക്ക് പഞ്ചായത്തംഗം നിഷാ സുനീഷ്, ബ്ലോക്ക് പഞ്ചായത്ത് മുന് വൈസ് പ്രസിഡന്റുമാരായ കെ.എ.നിയാസ്, കെ. ജി. വിശ്വംഭരന്, പഞ്ചായത്ത് മുന് വൈസ്പ്രസിഡന്റ് ജെ. അനില്, പന്മന ഗ്രാമപഞ്ചായത്തംഗങ്ങളായ എ. എന്. നൗഫല്, രാജീവ് കുഞ്ഞുമണി, അന്സാര്, എസ്. ഉഷ, ഗ്രാമപഞ്ചായത്തംഗങ്ങളായ അനസ് നാത്തയ്യം, എം.എ.അന്വര് തുടങ്ങിയവര് ചടങ്ങില് സംബന്ധിച്ചു.